การควบคุมภายใน

ในการประชุมคณะกรรมการบริษัทครั้งที่ 3/2549 เมื่อวันที่ 24 กุมภาพันธ์ 2549
คณะกรรมการบริษัทได้รับทราบรายงานของคณะกรรมการตรวจสอบครั้งที่ 1/2549 ลงวันที่ 24
กุมภาพันธ์ 2549
ซึ่งมีความเห็นว่าบริษัทมีระบบการควบคุมภายในโดยรวมอยู่ในเกณฑ์ที่ดีไม่มีข้อบกพร่องที่มีสาระสำคัญ
ดังรายงานของคณะกรรมการตรวจสอบดังนี้

  รายงานของคณะกรรมการตรวจสอบ

เรียน ท่านผู้ถือหุ้น

ในปี 2548 ที่ผ่านมา
คณะกรรมการตรวจสอบได้มีการดำเนินการทำหน้าที่ตามขอบเขตการดำเนินงานและได้มีการประชุมร่วมกับผู้บริหารและผู้มีส่วนเกี่ยวข้องรวม
4 ครั้งโดยสามารถสรุปประเด็นของสาระที่สำคัญต่าง ๆ ได้ดังนี้

คณะกรรมการตรวจสอบได้พิจารณาสอบทานงบการเงินของบริษัทและงบการเงินรวมทั้งรายไตรมาสและงบประจำปี
2548
แล้วมีความเห็นสอดคล้องกับผู้สอบบัญชีว่างบการเงินดังกล่าวมีความถูกต้องตามที่ควรในสาระสำคัญตามหลักการบัญชีที่รับรองทั่วไป

คณะกรรมการตรวจสอบได้ทำหน้าที่กำกับดูแลให้ทั้งบริษัทฯและบริษัทย่อยได้ดำเนินธุรกิจและปฎิบัติหน้าที่ให้ถูกต้องตามข้อพึงปฎิบัติที่ดีของบริษัทจดทะเบียนและข้อกำหนดกฎหมายที่เกี่ยวข้องต่าง
ๆ โดยเฉพาะในเรื่องของการเปิดเผยข้อมูลที่ต้องครบถ้วนและถูกต้อง
ซึ่งในปีที่ผ่านมาบริษัทได้มีรายการได้มาซึ่งสินทรัพย์ที่เป็นสาระสำคัญคือการลงทุนซื้อที่ดินเนื้อที่ประมาณ
24 ไร่ 29 ตารางวาบริเวณใกล้เคียงโรงงานคิดเป็นมูลค่าประมาณ 45
ล้านบาทสำหรับก่อสร้างอาคารคลังเก็บสินค้าเพื่อให้เกิดความคล่องตัวในการบริหารจัดการซึ่งสถานที่คลังเก็บสินค้าในบริเวณโรงงานเดิมที่มีพื้นที่จำกัดและไม่สามารถขยายต่อเติมได้

คณะกรรมการตรวจสอบได้ให้ความเห็นและเสนอแนะให้มีการพัฒนางานการตรวจสอบภายในให้มีประสิทธิภาพยิ่งขึ้นพร้อมทั้งเสนอให้มีการส่งเสริมและให้ความรู้ความเข้าใจแก่ผู้บริหารถึงความสำคัญของระบบการควบคุมภายในและการกำกับดูแลกิจการที่ดีเพื่อประโยชน์ในการบริหารจัดการให้เกิดประสิทธิภาพที่ดียิ่งขึ้นต่อไป

คณะกรรมการตรวจสอบได้พิจารณาข้อเสนอของผู้ตรวจสอบบัญชีต่าง ๆ
แล้วเห็นควรเสนอต่อคณะกรรมการบริษัทเพื่อนำเสนอต่อที่ประชุมสามัญผู้ถือหุ้นสำหรับการพิจารณาอนุมัติการแต่งตั้งนางสุวนีย์
กิตติปัญญางาม และ นายพรชัย กิตติปัญญางาม และ นายสนิท หิรัญภาณุพงศ์ จากบริษัท บัญชีกิจ
จำกัดเป็นผู้ตรวจสอบบัญชีของบริษัทฯและบริษัทย่อยประจำปี 2549

  นายล้วน ปางสุข

  ประธานคณะกรรมการตรวจสอบ

ด้านผู้สอบบัญชีของบริษัท คือ นางยงอยู่ กระแสสินธุวานนท์ และ / หรือ นางสุวนีย์
กิตติปัญญางามผู้สอบบัญชีรับอนุญาตบริษัท บัญชีกิจ จำกัด เป็นผู้ตรวจสอบงบการเงินของบริษัทประจำปี
2548 ได้ให้ความเห็นในรายงานการตรวจสอบบัญชี ดังนี้

รายงานของผู้สอบบัญชีรับอนุญาต

เสนอผู้ถือหุ้นบริษัท แฟนซีวู๊ดอินดัสตรีส จำกัด (มหาชน)

ข้าพเจ้าได้ตรวจสอบงบดุลรวมของบริษัท แฟนซีวู๊ดอินดัสตรีส จำกัด (มหาชน) และบริษัทย่อย
และงบดุลเฉพาะบริษัท แฟนซีวู๊ดอินดัสตรีส จำกัด (มหาชน) ณ วันที่ 31 ธันวาคม พ.ศ. 2548
และ พ.ศ. 2547 งบกำไรขาดทุนรวม และงบกำไรขาดทุน
งบแสดงการเปลี่ยนแปลงส่วนของผู้ถือหุ้นรวม
และงบแสดงการเปลี่ยนแปลงส่วนของผู้ถือหุ้นและงบกระแสเงินสดรวม และงบกระแสเงินสด
สำหรับปีสิ้นสุดวันเดียวกันของแต่ละปี
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าว
จากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้ แสดงฐานะการเงิน ณ วันที่ 31 ธันวาคม พ.ศ. 2548 และ
พ.ศ. 2547 และผลการดำเนินงานและกระแสเงินสด
สำหรับปีสิ้นสุดวันเดียวกันของแต่ละปีของบริษัท แฟนซีวู๊ดอินดัสตรีส จำกัด (มหาชน) และบริษัทย่อย
และของบริษัท แฟนซีวู๊ดอินดัสตรีส จำกัด (มหาชน)
โดยถูกต้องตามที่ควรสาระสำคัญตามหลักการบัญชีที่รับรองทั่วไป

(นางยงอยู่ กระแสสินธุวานนท์)

ผู้สอบบัญชีรับอนุญาตเลขทะเบียน 2517

  บริษัท บัญชีกิจ จำกัด

กรุงเทพมหานคร

8 กุมภาพันธ์ 2549